text: Sådan kommer Trekantområdets nye supersygehus til at se ud
  28 september 2010 kl. 17.18
  Det kommer til at betjene 300.000 borgere, koster knap en millard kroner og så skal det ligge i Kolding. Planerne for Trekantens nye akutsygehus blev i dag præsenteret.
  I dag blev det offentliggjort, hvem der kom med det bedste bud på, hvordan det fremtidige Kolding sygehus skal se ud. Billederne ovenfor viser vinderens planer. 
  Det bliver et konsortium med rådgivningsfirmaet Niras i spidsen, som skal stå for byggeriet af det nye supersygehus i Kolding. Når det står færdigt bliver det Trekantområdets største sygehus.
  Ud over Niras er det arkitektfirmaet Schmidt Hammer og Lassen, Creo Arkitekter A/S, GBL arkitekt og Landskab og Balslev Rådgivende Ingeniører, der skal stå for byggeriet.
  Nu venter der en lang proces med at integrere form og funktion. 
  - Vores kunst er at få spillet sammen med sygehuset og få indrettet det, så det kan ende ud med at være ét samlet sygehus, når vi er færdige med opgaven, siger Helle Olsen, som er markedschef for sygehus- og sundhedsområdet hos Niras.  
   
  Det nye sygehus skal stå klar til at tage imod nye patienter om seks år.
  